**ОБЩИНА ЯКОРУДА MUNICIPALITY of YAKORUDA**

 *2790 Якоруда, ул.”Васил Левски” № 1 1, V. Levski Str., 2790 Yakoruda, Bulgaria*

 *тел.07442/2328, факс 07442/2328 Phone: +359/7442/2328, Fax: +359/7442/2328*

 ел. поща: oba\_yda@abv.bg *e-mail:* oba\_yda@abv.bg

**П Р А В И Л Н И К**

 **ЗА ОРГАНИЗАЦИЯТА¸ ДЕЙНОСТТА И УПРАВЛЕНИЕТО НА**

 **ОБЩИНСКО ПРЕДПРИЯТИЕ „СОЦИАЛНО ПРЕДПРИЯТИЕ- ОБЩЕСТВЕНА ТРАПЕЗАРИЯ – ГР. ЯКОРУДА”**

**ГЛАВА ПЪРВА**

 **ОБЩИ ПОЛОЖЕНИЯ И ПРЕДМЕТ НА ДЕЙНОСТ**

 **РАЗДЕЛ І**

 **ОБЩИ ПОЛОЖЕНИЯ**

Чл.1. Този правилник урежда статута, дейността, устройството и управлението на Общинско предприятие „Социално предприятие- обществена трапезария - гр.Якоруда” /ОП „СПОТ”/.

Чл.2. Общинското предприятие „Социално предприятие- обществена трапезария - гр.Якоруда” се създава, преобразува и закрива с решение на Общински съвет – Якоруда.

Чл.3. Общинското предприятие не е юридическо лице и осъществява дейността си от името на Община Якоруда и в рамките на предоставените му правомощия.

**РАЗДЕЛ ІІ**

 **ПРЕДМЕТ НА ДЕЙНОСТ**

Чл.4. (1) Предметът на дейност на Общинско предприятие „Социално предприятие- обществена трапезария – гр.Якоруда” е: **приготвяне на храна за обяд**  за специфични уязвими групи от населението на територията на Община Якоруда- възрастни, самотно живеещи хора, многодетни семейства, лица с увреждания, самотни майки и други групи в риск от недостиг на парични средства и социална изолация. Капацитетът му е 100 места.

(2) Потребителите заплащат такса за предоставяната социална услуга съгласно разпоредбите на Раздел III „Такси за детски ясли, детски градини, специализирани институции за предоставяне на социални услуги, лагери и други общински социални услуги” от Наредбата за определяне и администриране на местни такси и цени на услуги, предоставяни от община Якоруда.

Чл.5. Общинското предприятие „Социално предприятие- обществена трапезария – гр.Якоруда” може да разширява и изменя своята дейност само с решение на Общински съвет - Якоруда.

**РАЗДЕЛ ІІІ**

**ПРОЦЕДУРА ПО ПРЕДОСТАВЯНЕ НА УСЛУГИ**

Чл.6. (1) Лицата, желаещи да ползват услугите предоставяни от обществената трапезария, подават следните документи:

1. Писмено заявление-декларация по настоящ адрес до Кмета на община Якоруда.

2. Копие на документ за самоличност.

3. Копие от личен амбулаторен картон, ако има такъв.

4. Копие от решение на ЛКК и ТЕЛК, ако има такъв.

(2). При необходимост, от лицата може да се изиска представянето и на други документи.

Чл.7. Въз основа на подадената молба и приложените документи, Ръководителят на предприятието извършва социална оценка на потребностите на лицето от социалната услуга, която се отразява в доклад-предложение.

Чл.8.(1) Ръководителят на обществената трапезария е задължен да предостави на потребителите проект на договор за предоставяне на социалната услуга.

(2) Да предложи писмено описание на социалната услуга.

(3) Да запознае лицата, с условията за ползване на услугата.

Чл. 9. Правото за ползване на социалната услуга се определя от Ръководителя на предприятието със заповед, която съдържа имената на ползвателите и срока за ползване на услугата.

Чл. 10. За лицата, по отношение на които се отказва предоставяне на социалната услуга, се изготвя мотивиран писмен отказ от Ръководителя.

Чл. 11. Отказите по чл. 10 се обжалват по реда на Закона за административното производство.

Чл. 12. Действието на Заповедта по чл.9, за определено лице се прекратява:

1. С изтичане срока на Заповедта.

2. По взаимно съгласие на двете страни, изразено в писмена форма.

3. При настъпила смърт на ползвателя.

**ГЛАВА ВТОРА**

 **УПРАВЛЕНИЕ, ИМУЩЕСТВО И СТРУКТУРА**

 **РАЗДЕЛ І**

 **УПРАВЛЕНИЕ**

Чл.13. Общинско предприятие „Социално предприятие- обществена трапезария – гр.Якоруда” е пряко подчинено на Кмета на Община Якоруда.

Чл.14. (1) Общинското предприятие се ръководи и представлява от Ръководител, избран след провеждане на конкурс.

(2) Кметът на Общината назначава Ръководителя на Общинското предприятие за срок до 3(три) години чрез провеждане на конкурс по реда и условията на Кодекса на труда.

Чл.15. Ръководителят организира и управлява дейността на ОП ”СПОТ” съгласно описания в настоящия правилник предмет на дейност и действащото законодателство.

Чл.16. Правата и задълженията на Ръководителя на ОП ”СПОТ са описани в длъжностната му характеристика и са пряко свързани с предмета на дейност на Общинското предприятие, в работата на което той :

16.1. Управлява и стопанисва предоставеното общинско имущество;

16.2. Планира, организира, ръководи и контролира дейността на общинското предприятие;

16.3. Изготвя Правилник за вътрешния трудов ред и вътрешната организация на общинското предприятие, Процедура за подаване и разглеждане на жалби и Процедура за вътрешен мониторинг и ги представя на Кмета на Общината за утвърждаване;

16.4. Носи материална отговорност и представлява ОП”СПОТ” пред контролните органи.
16.5. Следи за спазването на бюджетната дисциплина.

**РАЗДЕЛ ІІ**

 **ИМУЩЕСТВО**

Чл.17. На ОП „Социално предприятие- обществена трапезария – гр.Якоруда” се предоставя за управление общинско имущество, съгласно Приложение № 2, неразделна част от Правилника.

**РАЗДЕЛ ІІI**

 **СТРУКТУРА**

Чл.18. (1) Структурата на ОП „Социално предприятие- обществена трапезария – гр.Якоруда” и неговата численост, представени в Приложение №1, неразделна част от настоящия Правилник, се утвърждават от Общинския съвет по предложение на Кмета на Общината.

(2) Длъжностното щатно разписание на ОП „Социално предприятие- обществена трапезария – гр.Якоруда” се утвърждава от Кмета на Общината, в съответствие с приетата структура и е в пряка връзка с целите и задачите, произтичащи от предмета на дейност на общинското предприятие.

(3) Всяка промяна в длъжностното щатно разписание се утвърждава от Кмета на
Общината по предложение на Ръководителя на ОП „Социално предприятие- обществена трапезария – гр.Якоруда” във връзка с възникнали нови обстоятелства в предмета на дейност, целите и задачите на общинското предприятие.

(4) Численият състав на ОП „Социално предприятие- обществена трапезария – гр.Якоруда” се състои от 5 служители, от които 1 лице представител на една от следните целеви групи, като принадлежността към всяка от тях трябва да бъде доказана със съответния документ:

**- дълготрайно безработни лица, обект на социално подпомагане** - служебна бележка/ удостоверение от дирекция «Бюро по труда», където е регистрирано лицето и служебна бележка /удостоверение от дирекция «Социално подпомагане», в която/ което да е посочено основанието за подпомагане;

- **лица от малцинствени групи** - необходимо е лицата да попълнят декларация, в която да самоопределят етническия си произход;

- **многодетни майки** – удостоверения за раждане на децата и удостоверение за родствени връзки;

- **самотни родители** – удостоверение/я за раждане на детето/децата, удостоверение за семейно положение или друг приложим документ, който може да удостовери обстоятелството;

- **хора с трайни увреждания –** експертно решение на ТЕЛК.

ГЛАВА ТРЕТА

ФИНАНСИРАНЕ И ОТЧЕТНОСТ

Чл.19. Предприятието се финансира от бюджета на Община Якоруда, такси, дарения и други допустими източници съгласно действащите нормативни актове. Общинският съвет ежегодно утвърждава годишното финансиране на общинското предприятие.

Чл. 20. ОП „Социално предприятие- обществена трапезария – гр.Якоруда” е второстепенен разпоредител с бюджетните средства на Общината. Бюджетната му сметка е бюджетната сметка на БЗ „Заведения за социални услуги”.

 Чл.21. (1) Дейността му се отчита съгласно изискванията на Министерството на финансите за отчитане на бюджета.

(2) Периодичният контрол по изпълнение на бюджетната сметка се осъществява от отдел „Финанси, бюджет и местни данъци и такси” на Община Якоруда.

 (3) Цялостният контрол по изпълнение на дейността на ОП „Социално предприятие- обществена трапезария – гр.Якоруда” се осъществява от Кмета на Общината.

Чл.22(1) ОП „Социално предприятие- обществена трапезария – гр.Якоруда” води самостоятелно счетоводство, в съответствие с изискванията на Закона за счетоводството. Счетоводната дейност се изпълнява от счетоводителя на  БЗ „Заведения за социални услуги”.

(2) За изпълнението на бюджета се съставят месечни и тримесечни отчети, които се представят на отдел „Финанси, бюджет и местни данъци и такси” на Община Якоруда.

(3) Ръководителят и счетоводителят на ОП „СПОТ” носят солидарна отговорност за допуснати нарушения на действащите нормативни актове.

Чл.23. В края на всяко тримесечие и в края на годината Ръководителят на ОП ”СПОТ” представя на кмета на Община Якоруда обобщен отчет за дейността на предприятието.

 **ЗАКЛЮЧИТЕЛНИ РАЗПОРЕДБИ**

§ 1. Настоящият Правилник се приема на основание чл.21, ал.1, т.8 и т.23 и ал.2 от ЗМСМА, във връзка с чл.51, ал.1 и чл.52 и чл.53, т.2 от Закона за общинска собственост.

§ 2. За всички неуредени с този Правилник въпроси се прилагат общите разпоредби на действащото законодателство, наредбите и решенията на Общинския съвет.

§ 3. Правилникът влиза в сила от деня на приемането му с решение на Общински съвет – Якоруда.

 **Приложение № 1**

**С Т Р У К Т У Р А на ОП „Социално предприятие – обществена трапезария – гр.Якоруда“**

* Ръководител – 1 бр.
* Главен готвач – 1 бр.
* Помощник готвач - 1 бр.
* Работник кухня – 2 бр.

Обща численост - 5 броя

**Приложение № 2**

**С П И С Ъ К**

 **на обектите общинска собственост, предоставени за управление от ОП „Социално предприятие – обществена трапезария – гр.Якоруда“**

Помещение с площ от 70 кв.м., намиращо се в общинска сграда в УПИ I - 1069, кв.70 по плана на град Якоруда, с адрес: гр.Якоруда, общ.Якоруда, ул.”Петко Рачов Славейков” №10, описано в Акт за частна общинска собственост № 191 от 27.10.2009 г.